Idén utoljára interpellálhatják a képviselők a kormány tagjait
Az Országgyűlés csütörtökig tartó négynapos üléssel zárja őszi ülésszakát.
A képviselők várhatóan idén utoljára interpellálhatják a kormány tagjait ma az Országgyűlésben.

A házelnök parlament honlapján elérhető napirendi javaslata alapján az ülés 13 órakor, napirend előtti felszólalásokkal kezdődik. Az interpellációk ezúttal is az első ülésnapon hangozhatnak el, ezúttal hatvan percben, hasonlóan az azonnali kérdésekhez, míg a kérdésekre harminc perc áll majd rendelkezésre.

Az Országgyűlés csütörtökig tartó négynapos üléssel zárja őszi ülésszakát. A képviselők kedden a szavazásra váró javaslatok utolsó - a benyújtott indítványok módosításairól szóló - vitáit bonyolítják le, majd szerdán több mint negyven előterjesztésről határoznak.

A Ház törvényt hozhat a közigazgatási bíróságokról, a Nemzeti Hírközlési és Informatikai Tanácsról, a Nemzeti Eszközkezelő Programban résztvevők otthonteremtéséről, a kormányzati igazgatásról, a 2021-es népszámlálásról, a Hungary Helps programról, a magyar-székely összetartozás napjáról, valamint az állami magasépítési beruházások megvalósításáról. Változhat az agrártörvény, valamint a munka törvénykönyve is.
#fontosbelfold #belföld